Sestra (zdravotníctvo)

náhľad|Detská sestra
náhľad|sestra (neoficiálne: zdravotný brat)
**Sestra** (iné názvy: mimo súčasných právnych predpisov aj **zdravotná sestra**, expresívne **sestrička**; pre mužov aj **zdravotný brat**) je zdravotnícky pracovník zodpovedajúci za poskytovanie ošetrovateľskej starostlivosti. Riadi poskytovanie starostlivosti v ambulantnej, ústavnej a domácej sfére. Sestra zodpovedá aj za riadenie nižšieho zdravotníckeho personálu (napríklad: sanitár).

## Pojem sestra
Súčasné právne predpisy používajú výraz „sestra“ (v súčasnosti napr. zákon č. 578/2004, predtým zákon č. 277/1994, pričom príslušný paragraf v ňom bol pridaný až od 1.8.1998). Staršie právne predpisy používali výraz „zdravotná sestra“ (vyhláška č. 79/1981 Zb. [bola účinná do 27.3.2002], predtým vyhláška č. 77/1971 Zb. a predtým vyhláška č. 44/1966 Zb.). Pokiaľ ide o mužský rod, žiaden z týchto predpisov neuvádza tvary pre oba rody jednotlivých pracovníkov v zdravotníctve (napr. sa uvádza len tvar lekár, nie aj tvar lekárka; farmaceut, nie aj tvar farmaceutka atď.), otázku tvaru pre mužský rod k slovu „sestra“ teda nechávajú otvorenú. 
Súčasná kodifikačná príručka *[[Krátky slovník slovenského jazyka]]* (a staršie rovnako už napr. Peciarov *[[Slovník slovenského jazyka (Peciar)|Slovník slovenského jazyka]]*) uvádza tvar „sestra“ aj tvar „zdravotná sestra“ pre ženský rod a (od roku 1997) tvar „zdravotný brat“ pre mužský rod.

## História povolania
Históriu povolania môžeme rozdeliť na tri celky:
# Neprofesionálny celok - historicky najdlhšie obdobie, už v najstarších dobách mal človek potrebu starostlivosti o seba a o svoje zdravie, zdravie rodiny a príbuzných. Túžba udržania zdravia súvisela s prežitím jedinca. Dominujúce postavenie prislúchalo ženám. Vedomosti si predávali s pokolenia na pokolenie. Na liečenie používali prírodné zdroje. Tento celok starostlivosti prevládal až do príchodu kresťanstva, avšak sa s ním môžeme stretnúť aj v dnešnej dobe.
# Charitatívny celok - starostlivosť sa vyvíjala spolu s kresťanstvom. Úzko súvisí zo zakladaním mníšskych rádov. Starostlivosť bola zameraná na uspokojovanie najnákladnejších potrieb chorého (napr. teplá strava, teplo, ...)
# Profesionálny celok - starostlivosť sa rozvíjala spolu s rozvojom medicíny a zo vznikom nemocníc. Zakladateľkou je Florence Nightingaleová.

Florence Nightingaleová sa narodila 12. mája 1820 a zomrela v roku 1910. Pokladáme ju za prvú teoretičku v odbore ošetrovateľstvo. Je považovaná  za symbol ošetrovateľstva, ako vedného odboru. Založila v roku 1860 prvú zdravotnícku školu v Londýne, kde sa mohli sestry profesionálne vzdelávať. V deň jej narodenia, t.j. 12. máj sa oslavuje Medzinárodný deň sestier.

## Ošetrovateľská starostlivosť
Ošetrovateľská starostlivosť - je zdravotná starostlivosť, ktorú poskytuje sestra a za ktorú si je sestra právne zodpovedná. Kompetencie a rozsah starostlivosti poskytovanej sestrou upravuje vyhláška 364/2005 Z.z. Ošetrovateľská starostlivosť sa poskytuje formou ošetrovateľského procesu. Pri poskytovaní ošetrovateľskej starostlivosti spolupracujú aj nižší zdravotnícki pracovníci, sestra riadi ich činnosti pri poskytovaní starostlivosti.

## Kategórie povolania a vzdelávanie sestier
* Sestra s úplným stredoškolským vzdelaním, ukončenou  maturitnou skúškou v odbore: všeobecná sestra, zdravotná sestra, detská sestra, ženská sestra.
* Sestra s vyšším odborným vzdelaním, ukončeným v odbore: diplomovaná všeobecná sestra.
* Sestra s vysokoškolským vzdelaním I., II. a III. stupňa, ukončeným v odbore: ošetrovateľstvo.
* Sestra so špecializáciou, s ukončením špecializačného vzdelania, ktorá je erudovaná na poskytovanie špecializovaných výkonov v príslušných odboroch špecializácie (napríklad chirurgická, interná, pediatrická špecializácia, ...)
* Sestra s certifikátom, s ukončeným certifikátom na vykonávanie určitého odborného výkonu.

### Základné vzdelávanie sestier
Vzdelanie sestier je ako jedno z mála povolaní regulované zákonom 578/2004 Z.z a pri povolaní sestra, platí princíp sústavného (celoživotného) vzdelávania v príslušnom povolaní.

### Špecializačné a certifikačné vzdelávanie
Zákon 296/2010 Z.z. ustanovuje zoznam špecializačných odboroch a sústavu certifikovaných činností pre sestru.

**Špecializačné odbory** 

*Špecializačné odbory s dĺžkou minimálne jeden rok:*
* anestéziológia a intenzívna starostlivosť
* inštrumentovanie v operačnej sále
* intenzívna ošetrovateľská starostlivosť o dospelých
* intenzívna ošetrovateľská starostlivosť v neonatológii
* intenzívna ošetrovateľská starostlivosť v pediatrii
* ošetrovateľská starostlivosť o dialyzovaných pacientov
* ošetrovateľská starostlivosť v komunite
* ošetrovateľská starostlivosť v odboroch chirurgie
* ošetrovateľská starostlivosť v odboroch vnútorného lekárstva
* ošetrovateľská starostlivosť v onkológii
* ošetrovateľská starostlivosť v pediatrii
* ošetrovateľská starostlivosť v psychiatrii
*Špecializačné odbory s dĺžkou jeden rok, po získaní II. vysokoškolského vzdelania v odbore ošetrovateľstvo :* 
* ošetrovateľstvo v zdraví pri práci
* revízne ošetrovateľstvo

**Certifikované pracovné činnosti**
* audiometria
* endoskopické vyšetrovacie metódy v jednotlivých odboroch
* funkčné vyšetrovacie metódy
* invazívne a intervenčné diagnostické a terapeutické postupy v kardiológii
* kalmetizácia
* klasifikačný systém v zdravotníctve
* ošetrovateľská starostlivosť o diabetikov
* ošetrovateľská starostlivosť v hematológii a transfúziológii
* ošetrovateľská starostlivosť v multikultúrnych komunitách
* ortoptika a pleoptika
* paliatívna ošetrovateľská starostlivosť
* starostlivosť o drogovo závislých
* sterilizácia a dezinfekcia zdravotníckych pomôcok
* vyšetrovacie metódy v klinickej neurofyziológii a neurodiagnostike

*Certifikované pracovné činnosti, po získaní II. vysokoškolského vzdelania v odbore ošetrovateľstvo:* 
* psychoterapia

## Výkon praxe sestry
Sestra vykonáva ošetrovateľskú starostlivosť na základe svojich kompetencií stanovených vyhláškou 95/2018 Z.z. pomocou ošetrovateľského procesu a stanovuje sesterskú diagnózu podľa vyhláška 306/2005 Z.z.

Sestra okrem zabezpečovania starostlivosti v ambulantnej a ústavnej forme poskytuje starostlivosť aj v domácom prostredí formou ADOS (agentúra domácej ošetrovateľskej starostlivosti).

Sestra je právne zodpovedná za poskytovanie ošetrovateľskej starostlivosti. Lekár zodpovedá za poskytovanie zdravotnej starostlivosti. Lekár spolupracuje so sestrou a sú si pri poskytovaní starostlivosti rovnocenný. Nadriadeným sestry je vedúca sestra oddelenia a námestníčka pre ošetrovateľskú starostlivosť a nie lekár.

Sestra tiež vedie zdravotnú dokumentáciu, presnejšie jej ošetrovateľskú časť. Za druhú časť, zdravotnú, je zodpvedný lekár.

## Zoznam sesterských diagnóz na Slovensku
Zoznam sesterských diagnóz na území Slovenska ustanovuje vyhláška 306/2005 Z.z., ktorá stanovuje diagnózy používané sestrou, súčet sesterských diagnóz používaných v praxi je 328. Sestra je povinná každému pacientovi pri prijme  stanoviť sesterské diagnózy, počas hospitalizácie riešiť stanovené diagnózy a po prepustení pacienta napísať prepúšťaciu ošetrovateľskú správu, kde stanový sesterské diagnózy pri ukončení hospitalizácie pacienta, ktoré musí riešiť sestra všeobecného lekára pacienta alebo agentúrna sestra (sestra pracujúca v ADOS).

### Sesterské diagnózy
* A 100 - 109 Adaptácia
* A 110 - 119 Aktivita
* A 120 - 129 Alergická reakcia
* B 100 - 109 Bezmocnosť, beznádej
* D 110 - 119 Dekubit
* D 110 - 119 Dojčenie
* D 120 - 129 Dýchanie
* E 100 - 119 Edukácia a vedomosti
* I 100 - 109 Intoxikácia
* I 110 - 119 Izolácia sociálna
* I 120 - 129 Infekcia
* K 100 - 109 Komunikácia
* K 110 - 129 Koža a tkanivá
* P 100 - 119 Psychické stavy a procesy
* R 100 - 109 Rast a vývin
* R 110 - 119 Rodina
* R 120 - 129 Rola
* S 100 - 119 Sebaopatera
* S 120 - 129 Sebakoncepcia
* S 130 - 139 Sexualita
* S 140 - 149 Spánok
* S 150 - 159 Spolupráca
* T 100 - 109 Telesné tekutiny
* T 110 - 119 Telesná teplota
* V 100 - 119 Vyprázdňovanie
* V 120 - 139 Výživa
* Z 100 - 119 Zmyslové vnímanie

## Sesterská diagnostika vo svete
Vo svete používajú na diagnostiku deficitov u pacientov rôzne systémy. Buď sú to národné, ako na Slovensku vyhláška 306/2005 Z.z. alebo nadnárodné systémy ako je NANDA (North American Nursing Diagnosis Association), NIC, NOC, POP (Praxisorientierte Pflegediagnostik) - využíva sa v nemecky hovoriacich krajinách. Každá krajina civilizovaného sveta sa musela zaviazať Medzinárodnej rade sestier (ICN), že bude používať buď národnú alebo nadnárodnú klasifikáciu diagnóz pre prácu sestier.

## Referencie

## Zdroje
*
*
*


Kategória:Zdravotnícke povolania
Kategória:Ošetrovateľstvo